**ZMLUVA** **O POSKYTOVANÍ BEZPEČNOSTNEJ SLUŽBY**

uzavretá podľa § 38 zákona č. 473/2005 Z. z. o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti) a podľa § 269 ods. 2 zákona č. 513/1991 Zb. Obchodný zákonník v znení neskorších predpisov.

**I. Zmluvné strany**

**OBJEDNÁVATEĽ:**

Názov:  **Mesto Košice**

so sídlom Trieda SNP 48/A, 040 11 Košice

IČO: 00 691 135

DIČ: 2021186904

IČ DPH: SK 2021186904

štatutárny orgán: Ing. Jaroslav Polaček, primátor

bankové spojenie:

IBAN:

(ďalej len **„Objednávateľ“**)

a

**POSKYTOVATEĽ:**

Názov:

Sídlo:

Zastúpený:

IČO:

DIČ:

IČ DPH:

Bankové spojenie:

IBAN:

(ďalej len „poskytovateľ“)

(spolu ďalej len „zmluvné strany“)

Poskytovateľ je úspešný uchádzač verejného obstarávania s predmetom zákazky: „*Zabezpečenie stráženia oploteného areálu MŠ Hrebendova“* v zmyslezákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

**II. Predmet a účel zmluvy**

1. Predmetom tejto zmluvy je záväzok poskytovateľa zabezpečiť výkon strážnej služby vrátane služby informátora a komplexnej ochrany hnuteľného a nehnuteľného majetku objednávateľa nachádzajúceho sa v objekte objednávateľa definovaného v čl. III. ods. 1 tejto zmluvy, v súlade s § 3 písm. a) a b) zákona č. 473/2005 Z. z. o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti) v znení neskorších predpisov (ďalej len „zákon o súkromnej bezpečnosti“), v rozsahu a za podmienok dohodnutých v tejto zmluve.
2. Účelom zmluvy je ochrana majetku objednávateľa v rámci stavby: „Rekonštrukcia predškolského zariadenia MŠ Hrebendova, Luník IX, Košice“ do doby odovzdania rozostavanej stavby novému zhotoviteľovi.

**III. Miesto a doba trvania zmluvy**

1. Miestom výkonu strážnej služby je – **oplotený areál Materskej škôlky, ul. Hrebendova 5, Košice**, nachádzajúci sa na pozemkoch parc. č. 4745/32, 4745/2, 4745/65, 4745/63 v kat. území Luník, vedených Okresným úradom Košice, katastrálnym odborom na LV č. 12576 a LV č. 1 (ďalej len „objekt objednávateľa“).
2. Táto zmluva sa uzatvára na dobu určitú odo dňa účinnosti tejto zmluvy do 30.06.2020 alebo do dňa odovzdania rozostavanej stavby, ktorá sa nachádza v objekte objednávateľa, zhotoviteľovi na základe protokolu o odo vzdaní a prevzatí stavby, pokiaľ k odovzdaniu stavby dôjde pred 30.06.2020.

**IV. Spôsob výkonu strážnej služby**

1. Poskytovanie strážnej služby podľa článku II. ods. 1 tejto zmluvy zahŕňa aj povinnosť poskytovateľa:
2. viesť evidenciu vstupu a výstupu osôb do/z objektu objednávateľa, podľa požiadaviek objednávateľa a jeho vnútorných predpisov, s ktorými objednávateľ poskytovateľa preukázateľne oboznámil,
3. zabezpečiť režim nakladania s kľúčmi podľa vnútorného predpisu a pokynov objednávateľa,
4. vykonávať funkciu informátora,
5. v prípade narušenia objektu objednávateľa riešiť krízové situácie a realizovať zásah, v súčinnosti s políciou SR,
6. vykonávať kontrolu neporušenia zámkov na dverách v rámci objektu objednávateľa,
7. viesť denník strážnej služby o dôležitých skutočnostiach pre výkon strážnej služby, o mimoriadnych udalostiach a závadách zistených pri jej výkone.
8. Výkon strážnej služby v objekte objednávateľa začína poskytovateľ vykonávať odo dňa nadobudnutia účinnosti tejto zmluvy od 10:00 hod. Poskytovateľ je povinný zabezpečiť výkon strážnej služby v objekte objednávateľa nepretržite 24 hodín denne, 7 dní v týždni (vrátane dní pracovného voľna, dní pracovného pokoja a vo sviatok), jednou odborne spôsobilou osobou na výkon strážnej služby v mene poskytovateľa – strážnik bez psa.
9. Poskytovateľ zabezpečí vykonávanie strážnej služby strážnou službou vo vlastnej strážnici, vrátane preukázateľných obchôdzok v objekte objednávateľa v nepravidelných, minimálne trojhodinových intervaloch počas celého dňa.

**V. Cena a platobné podmienky**

1. Cena za predmet zmluvy špecifikovaný v čl. II tejto zmluvy je stanovená dohodou zmluvných strán v eurách podľa zákona č. 18/1996 Z. z. o cenách v znení neskorších predpisov a príslušných vykonávacích predpisov.

1. Cena za poskytovanie strážnej služby je dohodnutá vo výške ..... EUR/hodina/osoba (slovom ......................) bez DPH, t. j. .............. EUR/hodina/osoba s DPH (slovom ............). V prípade, ak poskytovateľ nie je platcom DPH, a v priebehu poskytovania služby sa stane platcom DPH, zaväzuje sa, že dohodnutú cenu neprekročí. Poskytovateľ je povinný dovtedy nevyfakturovanú časť ceny znížiť o výšku DPH.
2. Cena za dohodnutý rozsah predmetu zmluvy podľa bodu 2. tohto článku zmluvy je konečná a nemenná a zahŕňa všetky náklady poskytovateľa súvisiace s plnením predmetu zmluvy, vrátane dopravy do miesta plnenia a vrátane všetkých ostatných nákladov priamo či nepriamo spojených s poskytovaním strážnych služieb.
3. Cenu za predmet zmluvy uhrádza objednávateľ poskytovateľovi mesačne na základe faktúry vystavenej a doručenej poskytovateľom objednávateľovi do 10. kalendárneho dňa nasledujúceho kalendárneho mesiaca po vykonaní strážnej služby v predchádzajúcom mesiaci. Povinnou prílohou faktúry bude objednávateľom potvrdený mesačný výkaz skutočne odpracovaných hodín vykonávania strážnej služby. Mesačný výkaz odpracovaných hodín je poskytovateľ povinný predložiť objednávateľovi najneskôr do 3. dňa kalendárneho dňa nasledujúceho kalendárneho mesiaca za účelom odsúhlasenia vykázaných odpracovaných hodín. Objednávateľ je povinný udeliť písomný súhlas (prostredníctvom e-mailu) s mesačným výkazom odpracovaných hodín najneskôr do 2 pracovných dní od doručenia mesačného výkazu poskytovateľom. Bez udelenia súhlasu objednávateľa nevznikne poskytovateľovi nárok na vyplatenie dohodnutej ceny za služby, ak sa zmluvné strany nedohodnú inak.
4. Faktúra musí obsahovať náležitosti daňového dokladu podľa zákona č. 222/2004 Z. z. o dani z pridanej hodnoty v znení neskorších predpisov. V prípade, ak doručená faktúra nebude obsahovať všetky náležitosti daňového dokladu alebo prílohy, objednávateľ je oprávnený vrátiť faktúru poskytovateľovi na jej opravu alebo doplnenie. V tomto prípade začína plynúť nová lehota splatnosti faktúry po jej opätovnom doručení objednávateľovi.
5. Faktúra je splatná v lehote 30 dní od jej doručenia objednávateľovi. Úhrada faktúry sa vykoná výhradne prevodným príkazom na bankový účet poskytovateľa uvedený v záhlaví tejto zmluvy.
6. V prípade ukončenia zmluvy v priebehu kalendárneho mesiaca, poskytovateľ má nárok len na alikvotnú časť ceny za vykonávanie strážnej služby.

**VI. Práva a povinnosti zmluvných strán**

1. Poskytovateľ je povinný najneskôr pri podpise tejto zmluvy preukázať objednávateľovi platnú licenciu na prevádzkovanie bezpečnostnej služby. V prípade, že poskytovateľ stratí oprávnenie prevádzkovať bezpečnostnú službu alebo bude jeho oprávnenie pozastavené, je povinný o tejto skutočnosti bezodkladne informovať objednávateľa. Tým nie je dotknutá zodpovednosť poskytovateľa za škodu, ktorú spôsobí pri výkone strážnej služby v čase od straty oprávnenia alebo pozastavenia oprávnenia do oznámenia týchto skutočností.
2. Poskytovateľ je povinný najneskôr pri podpise tejto zmluvy preukázať objednávateľovi platnú poistnú zmluvu o poistení zodpovednosti za škodu pri prevádzkovaní bezpečnostnej služby podľa zákona o súkromnej bezpečnosti. Toto poistenie musí mať poskytovateľ platné počas celej doby platnosti tejto zmluvy. Porušenie tejto povinnosti sa považuje za podstatné porušenie tejto zmluvy.
3. Poskytovateľ je povinný zabezpečovať výkon strážnej služby len zamestnancami, ktorí sú odborne spôsobilé osoby spĺňajúce podmienky podľa zákona o súkromnej bezpečnosti, ktoré úspešne absolvovali skúšku odbornej spôsobilosti a sú držiteľmi platného preukazu odbornej spôsobilosti typu „S“ v zmysle zákona o súkromnej bezpečnosti. Poskytovateľ je povinný zabezpečiť, aby osoby, ktoré budú vykonávať činnosť v zmysle tejto zmluvy, boli bezúhonné, zdravotne a odborne spôsobilé k tejto činnosti.
4. Poskytovateľ je povinný pred začatím poskytovania strážnej služby predložiť objednávateľovi zoznam odborne spôsobilých osôb, vykonávajúcich v jeho mene strážnu službu s uvedením mena, priezviska, čísla preukazu odbornej spôsobilosti. Objednávateľ má právo odmietnuť osoby, u ktorých bude mať pochybnosť o výkone strážnej služby, pričom odmietnutie musí mať písomnú formu.
5. V prípade zmeny osôb spôsobilých na vykonávanie predmetu zmluvy je poskytovateľ povinný predložiť zmeny na odsúhlasenie objednávateľovi aspoň 2 pracovné dni pred plánovaným termínom zmeny. Objednávateľ má právo odmietnuť osoby, u ktorých bude mať pochybnosť o výkone strážnej služby, pričom odmietnutie musí mať písomnú formu.
6. Poskytovateľ je povinný vybaviť zamestnancov pri výkone strážnej služby uniformou s jasne viditeľným označením názvu poskytovateľa a menom zamestnanca v prednej hornej časti tela a vlastným výstrojom a vecnými bezpečnostnými prostriedkami potrebnými pri výkone strážnej služby.
7. Poskytovateľ  je povinný bez požiadania Objednávateľa, bezodkladne po nástupe na plnenie predmetu zmluvy v zmysle § 7b ods. 6 zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v nevyhnutnom rozsahu predložiť  doklady a osobné údaje fyzických (právnických) osôb, prostredníctvom ktorých dodáva prácu alebo poskytuje službu. Predložené doklady  musia preukazovať, že uvedené fyzické osoby majú s ním uzatvorený pracovnoprávny vzťah, prípadne, že vykonávajú pre neho práce (dodávajú služby) v subdodávke (SZČO, právnické osoby).  Uvedená povinnosť je platná počas celého obdobia plnenia predmetu zmluvy, teda vždy, keď dôjde k nástupu novej fyzickej alebo právnickej osoby. Poskytovateľ zodpovedá Objednávateľovi za škodu spôsobenú nelegálnym zamestnávaním. Zmluvné strany sa dohodli, že pri podpise zmluvy Poskytovateľ predloží čestné vyhlásenie Objednávateľovi, že zabezpečí dodržanie zákona č. 82/2005 Z. z.. Nedodržanie tejto požiadavky sa považuje za podstatné porušenie zmluvy.“
8. Poskytovateľ zodpovedá v plnom rozsahu za dodržiavanie podmienok bezpečnosti a ochrany zdravia pri práci a požiarnej ochrany svojich zamestnancov vykonávajúcich strážnu službu, pričom objednávateľ nezodpovedá za škody na zdraví a majetku zamestnancov poskytovateľa. Pri poskytovaní služieb vystupuje poskytovateľ ako samostatný právny subjekt voči kontrolným orgánom a zodpovedá za dodržiavanie platných právnych predpisov súvisiacich s jeho činnosťou.
9. Poskytovateľ je povinný bez obmedzenia umožniť objednávateľovi vykonať kontrolu kvality výkonu strážnej služby, vrátane kontroly na požívanie alkoholických nápojov. V prípade zistených nedostatkov ich poskytovateľ bezodkladne alebo v dohodnutej lehote odstráni a zabezpečí nápravu, a to najneskôr do 3 pracovných dní od zistenia nedostatku, ak sa zmluvné strany nedohodnú inak. Poskytovateľ na požiadanie objednávateľa zabezpečí výmenu zamestnanca vykonávajúceho strážnu službu v prípade neplnenia alebo porušenia povinností pri výkone strážnej služby iným zamestnancom.
10. Poskytovateľ je povinný pri poskytovaní strážnej služby rešpektovať, zohľadňovať a neporušovať práva a právom chránené záujmy objednávateľa, zamestnancov objednávateľa a tretích osôb, ktoré sa oprávnene zdržujú v stráženom objekte objednávateľa. Poskytovateľ je povinný poskytnúť objednávateľovi na požiadanie dokumentáciu súvisiacu s výkonom strážnej služby.
11. Poskytovateľ je povinný bezprostredne v závislosti od vážnosti situácie, najneskôr však na druhý pracovný deň ohlásiť a informovať poverených zamestnancov objednávateľa o zistených narušeniach objektu, poškodeniach a poruchách objektu, alebo jeho vybavenia, krádežiach a poškodeniach majetku, ako aj o ich pokusoch. Poskytovateľ je povinný pri každom ohrození bezpečnosti osôb a stráženého objektu objednávateľa:
12. zakročiť proti tretím osobám primeraným spôsobom v rámci platných právnych predpisov,
13. odvrátiť hroziace nebezpečenstvo, resp. vznik škody,
14. v prípade potreby privolať príslušný štátny orgán.
15. Poskytovateľ, ako aj jeho zamestnanci, sú povinní zachovávať mlčanlivosť o všetkých skutočnostiach, údajoch a informáciách, o ktorých sa dozvedeli v súvislosti s plnením predmetu zmluvy, zaväzujú sa pri práci s osobnými údajmi dodržiavať ustanovenia zákona č. 122/2013 Z. z. o ochrane osobných údajov a o zmene a doplnení niektorých zákonov v znení neskorších predpisov (ďalej len „zákon o ochrane osobných údajov“) a zaväzujú sa, že nepoužijú informácie získané pri plnení tejto zmluvy pre iný účel, než bol objednávateľom objednaný, a to aj po ukončení platnosti a účinnosti tejto zmluvy. Poskytovateľ na požiadanie objednávateľa preukáže, že zabezpečil zachovávanie mlčanlivosti, dodržiavanie zákona o ochrane osobných údajov a zákaz použitia informácií. V prípade porušenia povinností uvedených v tomto bode poskytovateľ zodpovedá za škodu, ktorá tým objednávateľovi vznikne. Oznamovacia povinnosť alebo povinnosť vypovedať podľa osobitných predpisov, nie je týmto ustanovením dotknutá.
16. Objednávateľ sa zaväzuje poskytnúť poskytovateľovi všetku nevyhnutnú súčinnosť potrebnú na splnenie záväzkov stanovených touto zmluvou a najmä vytvoriť zamestnancom poskytovateľa podmienky potrebné pre výkon strážnej služby. Poskytovateľ berie na vedomie a súhlasí, že objednávateľ mu neumožní napojenie strážnice na rozvod elektrickej energie.
17. Objednávateľ poskytne poskytovateľovi na jeho požiadanie príslušné doklady o tom, že je oprávnený užívať majetok, ktorý je predmetom ochrany podľa tejto zmluvy. Splnenie tejto povinnosti je poskytovateľ povinný na požiadanie preukázať príslušnému orgánu štátneho dozoru alebo kontroly.
18. Objednávateľ sa zaväzuje upozorniť poskytovateľa na všetky okolnosti a možnosti, ktoré môžu ovplyvniť bezpečnostnú situáciu v stráženom objekte objednávateľa, o ktorých vie alebo sa dozvie.

**VII. Zodpovednosť za škodu**

1. Poskytovateľ zodpovedá v plnom rozsahu za riadny a kvalitný výkon strážnej služby počas celej doby trvania zmluvného vzťahu a zodpovedá objednávateľovi, prípadne tretím osobám, za škody spôsobené porušením povinností poskytovateľa vyplývajúcich z tejto zmluvy, a to v rozsahu škody, ktorá im vznikla, vrátane nákladov potrebných na jej odstránenie. Poskytovateľ sa zaväzuje predchádzať pri poskytovaní strážnej služby vzniku škôd na stráženom majetku objednávateľa.
2. Poskytovateľ sa zaväzuje nahradiť škodu spôsobenú objednávateľovi nesplnením si povinnosti zamestnancami poskytovateľa alebo spôsobením škody úmyselne.
3. V prípade, ak dôjde k vzniku škody v dôsledku pôsobenia vyššej moci alebo konania tretej osoby, ak boli dodržané všetky povinnosti poskytovateľa podľa tejto zmluvy, nebude to považované za porušenie zmluvy a zmluvné strany nebudú požadovať náhradu škody.

**VIII. Sankcie**

1. V prípade, ak poskytovateľ pri výkone strážnej služby poruší svoju povinnosť poskytovať strážnu službu objednávateľovi, je objednávateľ oprávnený uplatniť si u poskytovateľa nárok na zmluvnú pokutu vo výške 100,- Eur za každú aj začatú hodinu v dobe, počas ktorej poskytovateľ nezabezpečil výkon strážnej služby.
2. V prípade, ak poskytovateľ ku dňu účinnosti tejto zmluvy a následne kedykoľvek počas doby jej trvania nebude schopný plniť svoje záväzky vyplývajúce zo zmluvy, je povinný uhradiť objednávateľovi okrem zmluvnej pokuty podľa bodu 1. tohto článku zmluvy, aj finančný rozdiel medzi odplatou dohodnutou v tejto zmluve a náhradným riešením, ktoré objednávateľ musel realizovať za účelom zaistenia stráženia a ochrany majetku, pričom nárok objednávateľa na náhradu škody tým nie je dotknutý.
3. V prípade, ak poskytovateľ pri výkone strážnej služby poruší niektorú zo svojich povinností vyplývajúcich z ustanovení tejto zmluvy, s výnimkou povinnosti uvedenej v predchádzajúcom bode tohto článku zmluvy, alebo u niektorého zo zamestnancov poskytovateľa bude zistené požitie alkoholu alebo iných omamných látok pri výkone strážnej služby, je objednávateľ oprávnený uplatniť si u poskytovateľa nárok na zmluvnú pokutu vo výške 500,- Eur, a to za každé jednotlivé porušenie.
4. Poskytovateľ je povinný zaplatiť objednávateľovi zmluvnú pokutu podľa bodu 1, prípadne finančný rozdiel podľa bodu 2. tohto článku zmluvy v lehote splatnosti do 14 dní odo dňa doručenia výzvy objednávateľa na zaplatenie poskytovateľovi, a to bankovým prevodom na bankový účet objednávateľa alebo si ju objednávateľ započíta do vystavenej faktúry poskytovateľom, s čím poskytovateľ podpisom tejto zmluvy výslovne súhlasí. O započítaní zmluvnej pokuty do faktúry objednávateľ upovedomí (prostredníctvom e-mailu) poskytovateľa minimálne 5 pracovných dní vopred. Uhradením zmluvnej pokuty poskytovateľom nezanikne nárok objednávateľa na náhradu škody, ktorá prevyšuje výšku zmluvnej pokuty.
5. V prípade omeškania objednávateľa s úhradou správne vystavenej a doručenej faktúry je objednávateľ povinný zaplatiť poskytovateľovi úroky z omeškania v sadzbe ustanovenej príslušnými ustanoveniami Obchodného zákonníka a nariadenia vlády SR.

**IX. Zánik zmluvy**

1. Zmluva zaniká:
2. písomnou dohodou zmluvných strán,
3. výpoveďou ktorejkoľvek zo zmluvných strán,
4. odstúpením od zmluvy,
5. uplynutím doby, na ktorú je táto dohoda uzatvorená, alebo
6. dňom straty platnosti oprávnenia poskytovateľa prevádzkovať bezpečnostnú službu.
7. Objednávateľ môže od zmluvy odstúpiť:
8. v prípade podstatného porušenia tejto zmluvy poskytovateľom, pričom za podstatné porušenie zmluvy sa považuje, ak poskytovateľ nevykoná predmet zmluvy v dohodnutej kvalite a rozsahu v súlade s článkami II. a  IV. tejto zmluvy, ako aj vznik škody na objekte alebo majetku objednávateľa, spôsobený porušením povinnosti poskytovateľa poskytovať strážnu službu riadne a včas,
9. v prípade nepodstatného porušenia zmluvy, len ak poskytovateľ nesplní svoju povinnosť ani v dodatočnej primeranej lehote, ktorá mu objednávateľom bola poskytnutá,
10. v prípade opakovaného porušenia akýchkoľvek povinností poskytovateľom, ktoré vyplývajú z ustanovení tejto zmluvy alebo z ustanovení všeobecne záväzných právnych predpisov, pričom za opakované porušenie sa považuje preukázateľné porušenie dvakrát a viackrát.
11. Zmluvné strany sa dohodli, že za podstatné porušenie zmluvy sa bude považovať aj také porušenie povinností vyplývajúcich z tejto zmluvy, ktoré spĺňa podmienky podľa § 345 ods. 2 Obchodného zákonníka alebo ktoré je ako podstatné porušenie povinnosti uvedené v tejto zmluve.
12. Poskytovateľ môže od tejto zmluvy odstúpiť v prípade, ak je objednávateľ v omeškaní s úhradou riadne vystavenej faktúry podľa tejto zmluvy po dobu dlhšiu ako 30 dní odo dňa jej doručenia objednávateľovi. Odstúpeniu od zmluvy poskytovateľom musí predchádzať doručenie písomného upozornenia na neplnenie platobných povinností a na možnosť ukončenia tejto zmluvy odstúpením objednávateľovi.
13. Odstúpenie od zmluvy je účinné dňom doručenia písomného oznámenia o odstúpení od zmluvy druhej zmluvnej strane. Zmluvné strany sa dohodli, že v prípade odstúpenia od zmluvy ktoroukoľvek zmluvnou stranou, budú plnenia zmluvy začaté v čase zrušenia zmluvy riadne ukončené a náklady s tým spojené budú v plnej výške uhradené.
14. Zmluvu možno vypovedať v priebehu jej platnosti písomnou výpoveďou ktorejkoľvek zmluvnej strany, aj bez uvedenia dôvodu. Výpovedná lehota je 1 mesiac a začína plynúť prvým dňom kalendárneho mesiaca nasledujúceho po kalendárnom mesiaci, v ktorom bola výpoveď doručená druhej zmluvnej strane.

**X. Záverečné ustanovenia**

1. Zmluva a faktúry podliehajú povinnosti zverejnenia podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
2. Táto zmluva nadobúda platnosť dňom jej podpisu oprávnenými zástupcami oboch zmluvných strán a účinnosť dňom nasledujúcim po dni jej zverejnenia na webovom sídle objednávateľa.

1. Ustanovenia týkajúce sa zodpovednostných a sankčných nárokov oboch strán zostávajú v platnosti aj po ukončení platnosti a účinnosti tejto zmluvy, a to až do doby ich vysporiadania.
2. Práva a povinnosti zmluvných strán sa riadia právnym poriadkom Slovenskej republiky. Právne vzťahy, ktoré nie sú upravené v obsahu tejto zmluvy sa spravujú príslušnými ustanoveniami Obchodného zákonníka, zákona o verejnom obstarávaní, zákona o súkromnej bezpečnosti a ostatných všeobecne záväzných právnych predpisov.
3. Akékoľvek nezhody, spory alebo nároky vznikajúce zo zmluvy alebo v súvislosti s ňou budú riešené dohodou zmluvných strán, ak k takejto dohode nedôjde, rozhodne príslušný súd.

1. Túto zmluvu je možné meniť a dopĺňať len formou písomných dodatkov, na základe vzájomnej dohody obidvoch zmluvných strán.

1. Táto zmluva je vyhotovená v piatich vyhotoveniach, pričom poskytovateľ obdrží dve vyhotovenia a objednávateľ obdrží tri vyhotovenia.
2. Písomnosti si budú zmluvné strany doručovať na adresu sídla uvedenú v tejto zmluve. Zmenu sídla je zmluvná strana povinná bezodkladne písomne oznámiť druhej zmluvnej strane. Zmluvné strany sa dohodli, že v prípade vrátenia zásielky odosielateľovi z akéhokoľvek dôvodu platí, že písomnosť bola doručená adresátovi dňom vrátenia zásielky odosielateľovi, aj keď sa o tom adresát nedozvedel.
3. Zmluvné strany prehlasujú, že zmluvu si riadne prečítali, uzavreli na základe prejavu vôle, ktorý bol urobený slobodne, vážne, určite a zrozumiteľne a na znak súhlasu s jej obsahom ju vlastnoručne podpísali.

|  |  |
| --- | --- |
| V......................, dňa ......................... | V Košiciach, dňa .............................. |
| za poskytovateľa | za objednávateľa |
|  |  |